Дадатак 17

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА**

**«ПРАЦОЎНАЕ НАВУЧАННЕ»**

**1. Вучэбныя праграмы**

У 2023/2024 навучальным годзе пры вывучэнні вучэбнага прадмета «Працоўнае навучанне» выкарыстоўваюцца вучэбныя праграмы, зацверджаныя пастановай Міністэрства адукацыі Рэспублікі Беларусь у 2023 годзе.

**Звяртаем увагу**, што ў вучэбныя праграмы па вучэбным прадмеце «Працоўнае навучанне» ўнесены наступныя змены:

«Працоўнае навучанне (тэхнічная праца)»:

у адпаведнасці з другой часткай пункта 2 артыкула 150 Кодэкса Рэспублікі Беларусь аб адукацыі скарэкціравана колькасць гадзін, якія адводзяцца на вывучэнне вучэбнага матэрыялу ў IX класе (34 гадзіны замест 35);

скарэкціраваны змест вучэбных тэм раздзела «Рамонтныя работы ў быце» (для дзяўчынак);

тэма «Рубка металаў» (VII клас) перанесена ў VIII клас; тэма «Рэзка металаў» (VIII клас) перанесена ў VII клас;

пераразмеркаваны гадзіны ў IX класе паміж раздзеламі «Апрацоўка металаў» і «Рамонтныя работы ў быце»;

удакладнены і скарэкціраваны віды дзейнасці і «Асноўныя патрабаванні да вынікаў вучэбнай дзейнасці навучэнцаў»;

«Працоўнае навучанне (абслуговая праца)»:

у адпаведнасці з другой часткай пункта 2 артыкула 150 Кодэкса Рэспублікі Беларусь аб адукацыі скарэкціравана колькасць гадзін, якія адводзяцца на вывучэнне вучэбнага матэрыялу ў IX класе (34 гадзіны замест 35);

змест вучэбнай тэмы «Асновы культуры харчавання» раздзела «Асновы дамаводства (для хлопчыкаў)» вызначае настаўнік абслуговай працы, арыентуючыся на змест раздзела «Асновы гатавання ежы», на падставе жадання і ўзроўню здольнасцей вучняў, матэрыяльна-тэхнічнай базы вучэбнага кабінета для заняткаў кулінарыяй, рэгіянальных асаблівасцей і традыцый;

скарэкціраваны змест вучэбных тэм раздзелаў «Асновы пашыву швейных вырабаў», «Асновы дамаводства» і «Асновы вырошчвання раслін»;

пераразмеркаваны гадзіны паміж раздзеламі «Асновы вырошчвання раслін», «Асновы пашыву швейных вырабаў» і «Асновы дамаводства»;

удакладнены і скарэкціраваны віды дзейнасці і «Асноўныя патрабаванні да вынікаў вучэбнай дзейнасці вучняў».

Усе вучэбныя праграмы размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/trudovoe-obuchenie.html).

**2. Вучэбныя выданні**

У новым навучальным годзе ў адукацыйным працэсе будуць выкарыстоўвацца вучэбныя выданні, уключаныя ў «Пералік вучэбных выданняў, якія прыгодныя для выкарыстання ў бібліятэчных фондах устаноў адукацыі, якія рэалізуюць адукацыйныя праграмы агульнай сярэдняй адукацыі, у 2023/2024 навучальным годзе» (зацверджаны Міністрам адукацыі Рэспублікі Беларусь А. І. Іванцом 06.02.2023). Гэты дакумент апублікаваны ў бюлетэні Міністэрства адукацыі Рэспублікі Беларусь «Зборнік нарматыўных дакументаў» (№ 7, 2023), размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Пералікі вучэбных выданняў*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/perechni-uchebnykh-izdanij.html)*.*

Электронныя версіі вучэбных дапаможнікаў размешчаны на нацыянальным адукацыйным партале ([*http://e-padruchnik.adu.by*](http://e-padruchnik.adu.by/)*).*

Да 2023/2024 навучальнага года падрыхтаваны вучэбны дапаможнік: Сталярова С. І. Працоўнае навучанне. Абслуговая праца : вучэбны дапаможнік для 7 класа ўстаноў агульнай сярэдняй адукацыі з беларускай мовай навучання / С. І. Сталярова, Н. А. Юрчанка. – Мінск : Адукацыя і выхаванне, 2023.

Рэкамендацыі па рабоце з вучэбнымі дапаможнікамі размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

Да 2023/2024 навучальнага года падрыхтавана новае выданне для настаўнікаў:

Чернова Е. Н. Преподавание трудового обучения в школе. Технический труд : теория и практика : учебно-методическое пособие для учителей учреждений общего среднего образования с белорусским и русским языками обучения / Е. Н. Чернова, М. В. Ильин, Д. В. Цареня. – Минск : Народная асвета, 2023.

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Працоўнае навучанне» ў 2023/2024 навучальным годзе размешчана на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

**3. Арганізацыя адукацыйнага працэсу на павышаным узроўні**

На II ступені агульнай сярэдняй адукацыі вучэбны прадмет «Працоўнае навучанне» можа вывучацца на павышаным узроўні ў VIII і IX класах у аб'ёме не больш за дзве дадатковыя вучэбныя гадзіны на тыдзень. Рэкамендацыі па арганізацыі вывучэння вучэбнага прадмета «Працоўнае навучанне» на павышаным узроўні размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

**4. Асаблівасці арганізацыі адукацыйнага працэсу**

Звяртаем увагу на тое, што пры арганізацыі адукацыйнага працэсу настаўнік абавязаны кіравацца патрабаваннямі вучэбных праграм па вучэбным прадмеце, на аснове якіх ён складае каляндарна-тэматычнае планаванне, распрацоўвае паўрочнае планаванне з улікам рэальных умоў навучання і выхавання ў канкрэтным класе. Любое вучэбна-метадычнае забеспячэнне, якое выкарыстоўваецца настаўнікам, павінна быць накіравана на дасягненне адукацыйных вынікаў, зафіксаваных у вучэбных праграмах.

У вучэбнай праграме змяшчаюцца патрабаванні да адукацыйных вынікаў вучняў. Не дапускаецца прад'яўленне да вучняў патрабаванняў, не прадугледжаных вучэбнымі праграмамі.

**Фарміраванне функцыянальнай адукаванасці вучняў сродкамі вучэбнага прадмета**

У лістападзе 2023 года плануецца правядзенне новага для краіны маніторынгавага даследавання – нацыянальнага даследавання якасці адукацыі (далей – НДЯА), у якім прымуць удзел вучні Х класа.

Актуальную інфармацыю аб падрыхтоўцы да даследавання можна знайсці на нацыянальным адукацыйным партале: [*https://adu.by/*](https://adu.by/)[*Галоўная / Нацыянальнае даследаванне якасці адукацыі (НДЯА)*](https://adu.by/ru/pedagogam/natsionalnoe-issledovanie-kachestva-obrazovaniya-niko.html).

Трэніровачныя варыянты дыягнастычнай работы будуць размешчаны ў пачатку 2023/2024 навучальнага года.

Фарміраванне ў вучняў функцыянальнай адукаванасці сродкамі вучэбнага прадмета «Працоўнае навучанне» прадугледжвае развіццё здольнасцей выкарыстоўваць засвоеныя веды, уменні і навыкі для вырашэння шырокага дыяпазону жыццёвых задач у розных сферах дзейнасці, зносін і сацыяльных адносін.

На ўроках па вучэбным прадмеце «Працоўнае навучанне» неабходна надаць асаблівую ўвагу фарміраванню функцыянальнай адукаванасці, якая прадугледжвае развіццё асобы, здольнай:

прымяняць прадметныя веды для вырашэння прыкладных тэхнічных і тэхналагічных задач;

складаць алгарытмы работы, тэхналагічныя карты;

планаваць дзейнасць па пераўтварэнні матэрыялаў і інфармацыі, прагназаваць яе вынікі, прымаць абгрунтаваныя рашэнні і рэалізоўваць іх на практыцы з прымяненнем неабходных тэхналогій пераўтварэння матэрыялаў;

аналізаваць і ацэньваць пастаўленую тэхналагічную задачу, выстройваць прычынна-выніковыя сувязі пры вырашэнні тэхналагічных задач.

**Рэалізацыя выхаваўчага патэнцыялу вучэбнага прадмета**

У 2023/2024 навучальным годзе актуальнымі застаюцца рэалізацыя ў адукацыйным працэсе выхаваўчага патэнцыялу вучэбнага прадмета «Працоўнае навучанне», фарміраванне ў вучняў пачуцця патрыятызму, грамадзянскасці, павагі да стваральнай працы як галоўнай умовы развіцця беларускай дзяржавы. Вырашэнне гэтай задачы непасрэдна звязана з дасягненнем вучнямі асобасных адукацыйных вынікаў, да якіх адносяцца:

фарміраванне сістэмы каштоўнасных арыентацый асобы, канструктарска-тэхналагічных і творчых здольнасцей, тэхнічнага і мастацкага мыслення, камунікатыўных і арганізатарскіх уменняў у працэсе выканання розных відаў працоўнай дзейнасці;

выхаванне працавітасці, культуры працы, ініцыятыўнасці і самастойнасці, эстэтычнага густу, культуры паводзін і зносін, далучэнне да нацыянальных культурных каштоўнасцей і традыцый.

Пры пастаноўцы выхаваўчых задач урока трэба арыентавацца на ўказаныя асобасныя адукацыйныя вынікі.

У змесце вучэбнага прадмета «Працоўнае навучанне» ў найбольшай ступені на дасягненне асобасных адукацыйных вынікаў арыентаваны тэмы, якія прадугледжваюць вывучэнне і гатаванне страў беларускай кухні, вывучэнне асартыменту тканін беларускай вытворчасці, парод драўніны, што расце на тэрыторыі Беларусі і мае вялікае значэнне для лясной прамысловасці краіны.

Пры падборы дыдактычнага матэрыялу да вучэбных заняткаў рэкамендуецца аддаваць перавагу такім практыкаванням і заданням, якія сваім зместам выхоўваюць у вучняў любоў да Радзімы, пачуццё гонару за беларускі народ; спрыяюць фарміраванню грамадзянскасці, нацыянальнай самасвядомасці, маральнай, экалагічнай культуры, культуры бяспекі жыццядзейнасці, каштоўнасных адносін да свайго здароўя.

Для рэалізацыі выхаваўчага патэнцыялу вучэбнага прадмета «Працоўнае навучанне» рэкамендуецца:

уключаць у змест вучэбных заняткаў інфармацыю пра гісторыю ўзнікнення і развіцця прылад працы, канструкцыйныя матэрыялы; сучасныя і перспектыўныя тэхналогіі пераўтварэння матэрыялаў; беларускія металургічныя прадпрыемствы, прадпрыемствы лёгкай і хімічнай прамысловасці, машынабудаванне; выкарыстанне нацыянальных відаў дэкаратыўна-прыкладной творчасці ў аздабленні сучасных швейных вырабаў, прадметаў інтэр'ера і інш.;

забяспечваць вучням магчымасць самім выбіраць тып, від і форму матэрыялаў, з якімі яны працуюць;

ажыццяўляць выбар віду дэкаратыўна-прыкладной творчасці ў межах рэалізацыі варыятыўнага кампанента вучэбнай праграмы з улікам традыцый і культурнай спадчыны рэгіёна, у якім пражываюць вучні;

знаёміць вучняў з прафесіямі, запатрабаванымі на вытворчасці і ў сферы абслугоўвання рэгіёна, у якім яны пражываюць;

уключаць вучняў у актыўную практычную дзейнасць, якая імітуе рэальныя бытавыя, працоўныя, вытворчыя працэсы.

З мэтай выхавання ў вучняў культуры працы неабходна звяртаць асаблівую ўвагу на выкананне правіл арганізацыі вучэбнага месца, правільнае і бяспечнае карыстанне інструментамі і абсталяваннем, эканомнае расходаванне матэрыялаў.

З мэтай рэалізацыі выхаваўчага патэнцыялу вучэбнага прадмета рэкамендуецца выкарыстоўваць актыўныя метады і формы навучання: стварэнне праблемных сітуацый, дзелавая гульня, мазгавы штурм, экскурсіі на прадпрыемствы і ў музеі народнай творчасці, метад праектаў і інш.

Пералік экскурсійных аб'ектаў і турыстычных маршрутаў, якія рэкамендуюцца для наведвання навучэнцамі, размешчаны ў раздзеле нацыянальнага адукацыйнага партала: [*https://vospitanie.adu.by/*](https://vospitanie.adu.by/)[*Арганізацыя выхавання / Метадычныя рэкамендацыі*](https://vospitanie.adu.by/organizatsiya-vospitaniya/metodicheskie-rekomendatsii.html)*.*

Пры арганізацыі адукацыйнага працэсу для атрымання агульнай базавай адукацыі дома вывучэнне вучэбнага прадмета «Працоўнае навучанне» не ажыццяўляецца.

У адпаведнасці з Санітарнымі нормамі і правіламі два вучэбныя заняткі па вучэбным прадмеце «Працоўнае навучанне» могуць быць аб'яднаны.

Звяртаем увагу, што вучэбная праграма змяшчае варыятыўны кампанент, настаўнік працоўнага навучання можа самастойна выбіраць або дапаўняць названыя ў ёй раздзелы іншымі тэмамі, якія адлюстроўваюць рэгіянальную спецыфіку і асаблівасці адукацыйнага асяроддзя ўстановы адукацыі, у залежнасці ад матэрыяльна-тэхнічнай базы ўстановы агульнай сярэдняй адукацыі, інтарэсаў вучняў.

Традыцыйна ў вучэбных праграмах прыводзіцца прыкладны пералік вырабаў для практычных работ. Настаўнік працоўнага навучання можа планаваць выкананне вырабаў з улікам іх адпаведнасці тэмам, якія вывучаюцца, і тэхналагічным аперацыям. У той жа час пры выбары вырабу неабходна ўлічваць стан матэрыяльна-тэхнічнай базы ўстановы агульнай сярэдняй адукацыі, рэгіянальныя традыцыі, жаданне і магчымасці вучняў.

Настаўнікі тэхнічнай і абслуговай працы маюць права на змену паслядоўнасці вывучэння раздзелаў і тэм пры ўмове захавання цэласнасці сістэмы падрыхтоўкі вучняў да працоўнай, гаспадарча-бытавой дзейнасці. Да 15 % вучэбнага часу настаўнік можа выкарыстоўваць па сваім меркаванні з улікам стану матэрыяльна-тэхнічнай базы ўстановы агульнай сярэдняй адукацыі.

**Звяртаем увагу**, што пры вывучэнні раздзелаў «Асновы дамаводства» («Працоўнае навучанне. Тэхнічная праца») і «Рамонтныя работы ў быце» («Працоўнае навучанне. Абслуговая праца») прадугледжваецца «паралельнае» вывучэнне ўказаных тэм хлопчыкамі і дзяўчынкамі (дзяўчынкі займаюцца ў вучэбных майстэрнях, хлопчыкі – у вучэбных кабінетах для заняткаў кулінарыяй і швейнай справай, вучэбныя заняткі для дзяўчынак праводзіць настаўнік тэхнічнай працы, для хлопчыкаў – настаўнік абслуговай працы).

Пры наяўнасці ўмоў ва ўстанове адукацыі і магчымасцей матэрыяльна-тэхнічнай базы вучэбных майстэрняў і кабінетаў абслуговай працы рэкамендуецца аб'яднанне груп хлопчыкаў і дзяўчынак у адным памяшканні пры вывучэнні раздзелаў «Асновы дамаводства» і «Рамонтныя работы ў быце».

Пры арганізацыі адукацыйнага працэсу па вучэбным прадмеце «Працоўнае навучанне» абавязковым з'яўляецца выкананне ***Правіл бяспекі арганізацыі адукацыйнага працэсу, арганізацыі выхаваўчага працэсу пры рэалізацыі адукацыйных праграм агульнай сярэдняй адукацыі***, зацверджаных пастановай Міністэрства адукацыі Рэспублікі Беларусь ад 03.08.2022 № 227 (далей – Правілы бяспекі), якія ўстанаўліваюць патрабаванні да мер бяспекі пры правядзенні практычных заняткаў, а таксама вызначаюць абавязкі ўдзельнікаў адукацыйнага працэсу ва ўстановах адукацыі па забеспячэнні бяспечных умоў яго арганізацыі.

**На першых вучэбных занятках у кожнай вучэбнай чвэрці ва ўсіх класах** неабходна праводзіць навучанне вучняў правілам бяспечных паводзін з улікам спецыфікі вучэбнага прадмета і рабіць адпаведны запіс у графе *«Змест вучэбных заняткаў»* класнага журнала: *«Навучанне правілам бяспечных паводзін»* або *«НПБП»* (перад асноўнай тэмай урока).

**Педагагічны работнік абавязаны ўпэўніцца ў стварэнні ўсіх умоў для бяспечнага правядзення вучэбных заняткаў.** Перад пачаткам выканання практычнай работы асаблівую ўвагу трэба надаваць навучанню бяспечным прыёмам яе выканання.

У адпаведнасці са Спецыфічнымі санітарна-эпідэміялагічнымі патрабаваннямі, пунктам 92 Правіл бяспекі пры арганізацыі працоўнага навучання вучні павінны дапускацца да выканання практычных заданняў у адпаведным адзенні (халат, фартух, хустка і г. д.) з выкарыстаннем іншых сродкаў індывідуальнай абароны з улікам характару выкананых работ.

**Звяртаем увагу**, што ў адпаведнасці з вучэбнай праграмай па вучэбным прадмеце «Працоўнае навучанне» вучні павінны падчас урока пад кіраўніцтвам настаўніка выконваць практычныя работы з выкарыстаннем вучэбнага абсталявання, у тым ліку станкоў для апрацоўкі драўніны і металу, швейных машын, абсталявання для гатавання ежы. Таму кіраўнікам устаноў агульнай сярэдняй адукацыі неабходна прыняць меры па матэрыяльна-тэхнічным забеспячэнні выканання вучнямі ў поўным аб'ёме практычнай часткі вучэбнай праграмы па вучэбным прадмеце «Працоўнае навучанне».

З 2022 года за кошт сродкаў рэспубліканскага бюджэту ажыццяўляецца цэнтралізаваная пастаўка сродкаў навучання і вучэбнага абсталявання для вучэбных кабінетаў па вучэбным прадмеце «Працоўнае навучанне. Абслуговая праца» і майстэрняў (сталярных/слясарных) па вучэбным прадмеце «Працоўнае навучанне. Тэхнічная праца».

Неабходна прыняць вычарпальныя меры для эфектыўнага выкарыстання пастаўленага абсталявання ў адукацыйным працэсе.

Практычныя работы на вучэбным абсталяванні праводзяцца пры строгім выкананні правіл бяспекі, супрацьпажарнай бяспекі і санітарна-гігіенічных патрабаванняў. Персанальная адказнасць за спраўную і бяспечную работу вучэбнага абсталявання ўскладаецца на настаўніка працоўнага навучання і кіраўніка ўстановы агульнай сярэдняй адукацыі.

Пры выкананні практычных работ па працоўным навучанні на вучэбным абсталяванні настаўнік павінен улічваць псіхафізічныя магчымасці асобных вучняў і арганізоўваць іх работу з інструментамі з улікам індывідуальнага падыходу.

Настаўнік тэхнічнай працы ва ўстановах агульнай сярэдняй адукацыі павінен мець кваліфікацыйны разрад па адной з працоўных прафесій: станочнік дрэваапрацоўчых станкоў, станочнік металаапрацоўчых станкоў або станочнік шырокага профілю, што дае яму права працаваць на вучэбным станочным абсталяванні, а таксама навучаць вучняў прыёмам бяспечнай работы на вучэбных станках.

**Звяртаем увагу**, што выкананне дамашняга задання вучэбнай праграмай па вучэбным прадмеце «Працоўнае навучанне» не прадугледжана. Настаўнік можа прапанаваць для выканання дома заданні творчага характару толькі па жаданні вучняў.

Для правядзення факультатыўных заняткаў прапануецца выкарыстоўваць вучэбныя праграмы, зацверджаныя Міністэрствам адукацыі Рэспублікі Беларусь. Вучэбныя праграмы факультатыўных заняткаў размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/trudovoe-obuchenie.html)*.*

**5. Арганізацыя метадычнай работы**

У 2023/2024 навучальным годзе для арганізацыі дзейнасці метадычных фарміраванняў настаўнікаў, якія выкладаюць вучэбны прадмет «Працоўнае навучанне», прапануецца адзіная тэма ***«Удасканаленне прафесійнай кампетэнтнасці педагогаў па пытаннях выхавання і развіцця асобы вучня сродкамі вучэбнага прадмета „Працоўнае навучанне“»***.

Развіццё прафесійнай кампетэнтнасці педагогаў ажыццяўляецца праз работу метадычных фарміраванняў: школьнага, раённага (гарадскога) вучэбна-метадычных аб'яднанняў настаўнікаў тэхнічнай і абслуговай працы, школ маладога настаўніка, школ удасканалення педагагічнага майстэрства, школ перадавога педагагічнага вопыту, творчых і праблемных груп і інш.

Дзейнасць усіх метадычных фарміраванняў павінна планавацца на аснове аналізу вынікаў метадычнай работы за папярэдні навучальны год з улікам патрабаванняў нарматыўных прававых актаў, адукацыйнага і кваліфікацыйнага ўзроўняў педагагічных работнікаў, іх прафесійных інтарэсаў, запытанняў і садзейнічаць іх прафесійнаму развіццю.

На пасяджэннях метадычных фарміраванняў рэкамендуецца разгледзець наступныя пытанні:

выхаваўчы і развіваючы патэнцыял вучэбнага прадмета «Працоўнае навучанне»;

развіццё пазнавальных інтарэсаў і самастойнасці вучняў на ўроках працоўнага навучання;

метадычныя прыёмы і сродкі развіцця тэхнічнага і мастацкага мыслення вучняў на ўроках працоўнага навучання;

праектная дзейнасць на ўроках працоўнага навучання як сродак развіцця творчых і канструктарска-тэхналагічных здольнасцей, сацыяльна значных якасцей асобы вучня;

выкарыстанне актыўных метадаў і форм навучання на ўроках працоўнага навучання для павышэння інтэлектуальнага ўзроўню вучняў (стварэнне праблемных сітуацый, дзелавая гульня, мазгавы штурм, экскурсіі на прадпрыемствы і ў музеі народнай творчасці, метад праектаў і інш.);

прафарыентацыя вучняў на вучэбных занятках па працоўным навучанні, фарміраванне іх гатоўнасці да прафесійнага самавызначэння;

фарміраванне асобасных кампетэнцый вучняў у працэсе вучэбна-пазнавальнай дзейнасці пры навучанні вучэбнаму прадмету «Працоўнае навучанне»;

развіццё камунікатыўных і арганізатарскіх уменняў, культуры паводзін вучняў у працэсе выканання розных відаў дзейнасці;

сучасны ўрок працоўнага навучання: яго складальнікі, метадычны інструментарый, крытэрыі паспяховасці.

З мэтай забеспячэння ўмоў для развіцця прафесійнай кампетэнтнасці настаўнікаў у Акадэміі паслядыпломнай адукацыі праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://akademy.by/index.php/be/aktual/37-anons-2*](https://akademy.by/index.php/ru/aktual/37-anons-2)*).*